Be to, EA dirbo kartu su suinteresuotaisiais subjektais savo Patariamojoje taryboje ir dalyvavo tarptautinių akreditacijos organizacijų ILAC ir IAF veikloje.

·2012 m. EA su EuropeAid pasirašė paslaugų sutartį dėl ES ir Rusijos Federacijos akreditavimo sistemų derinimo. Darbas sėkmingai baigtas 2015 m. gruodžio mėn.;

·2014 m. EA pasirašė paslaugų sutartį su Jungtiniu tyrimų centru dėl paramos paslaugų, susijusių su krūties vėžio pacientams teikiamų paslaugų Europos savanoriškos kokybės užtikrinimo sistemos projekto akreditavimo aspektais, grindžiamais akreditavimo ir kokybės gairėmis (angl. Support services regarding the accreditation aspects of the project on a European voluntary Quality Assurance scheme for Breast Cancer Services underpinned by Accreditation and high-quality Guidelines). Rašant šią ataskaitą, projektas tebevykdytas.

Šiuo metu Komisija ir EA aptaria trečiąjį partnerystės pagrindų susitarimą.

2.5. Akreditavimu grindžiamas pranešimas

Pranešimu valstybė narė Komisiją ir kitas valstybes nares informuoja apie tai, kad ji pagal ES derinamąjį aktą paskyrė atitikties vertinimo įstaigą ir kad ši įstaiga atitinka atitinkamus šiame akte nustatytus reikalavimus. Valstybės narės prisiima galutinę atsakomybę kitoms valstybėms narėms ir ES institucijoms už savo notifikuotąsias įstaigas.

Nors akreditavimui, kaip atitikties vertinimo įstaigų kompetencijos patikros priemonei, teikiama pirmenybė, atitikties vertinimo įstaigų kompetenciją leidžiama įvertinti ir kitaip. Šiais atvejais Komisijai ir kitoms valstybėms narėms būtina pateikti įrodymus, kad įvertinta įstaiga atitinka taikomus teisės aktų reikalavimus. Be to, reguliari notifikuotosios įstaigos priežiūra turi būti atliekama panašiai kaip ir pagal akreditacijos organizacijoms įprastą praktiką.

Santykinė pranešimų apie akredituotas atitikties vertinimo įstaigas dalis nuo 2009 m. pabaigos iki 2017 m. lapkričio mėn. padidėjo 34 procentiniais punktais. 2009 m. pabaigoje, prieš įsigaliojant Reglamentui, 1 089 pranešimai iš 2 249 buvo susiję su akredituotomis, o 1 118 – su neakredituotomis atitikties vertinimo įstaigomis, t. y. 48,4 proc. visų pranešimų visuose sektoriuose buvo susiję su akredituotomis įstaigomis. Iki 2017 m. lapkričio mėn. buvo pateikti 2 708 pranešimai; 472 iš jų buvo susiję su neakredituotomis atitikties vertinimo įstaigomis, o 2 236 – su akredituotomis įstaigomis, t. y. 82,6 proc. visų pranešimų buvo susiję su akredituotomis įstaigomis.

Be to, EA parengė dokumentų rinkinį „Akreditavimas pranešimo tikslais“ (angl. Accreditation for Notification, AfN). Siekiant užtikrinti darnesnį notifikuotųjų įstaigų vertinimą visoje Europoje, į jį įtraukti rekomendaciniai dokumentai ir geroji patirtis. Šis projektas buvo sėkmingai baigtas 2016 m., o dabar EA ir jos nariai įgyvendina rezultatus.

Iš toliau pateiktos lentelės matyti pranešimų pasiskirstymas pagal valstybes nares ir teisės aktus.

2.6. Tarptautinis bendradarbiavimas. Susitarimas su Kanada

2017 m. rugsėjo 21 d. laikinai įsigaliojus ES ir Kanados išsamiam ekonomikos ir prekybos susitarimui, IEPS protokolu dėl abipusio atitikties vertinimo rezultatų pripažinimo pakeistas ankstesnis 1998 m. Abipusio pripažinimo susitarimas su Kanada. Šiuo protokolu išplečiama jo taikymo sritis ir labai supaprastinamos atitikties vertinimo įstaigų, kurioms pavedama vykdyti užduotis, kad būtų įvykdyti teisės aktuose nustatyti ir (arba) teisiniai ES ir Kanados reikalavimai, paskyrimo procedūros.

IEPS protokole nustatyta, kad paskirta ES atitikties vertinimo įstaiga, remdamasi Kanados taisyklėmis, gali atlikti gaminių bandymus eksporto į Kanadą reikmėms, ir atvirkščiai. Tai itin naudinga mažesnėms įmonėms, nes joms nereikia dukart mokėti už tą patį bandymą, o gaminiai gali greičiau patekti į rinką, nes jie nebandomi ir nesertifikuojami paskirties šalyje.

Protokole remiamasi akreditavimu, todėl šis tampa dar svarbesniu tarptautinio bendradarbiavimo su trečiosiomis šalimis ramsčiu.